Tvö frelsissviptingarmál komu á borð lögreglunnar á höfuðborgarsvæðinu síðdegis í gær . Í fyrra tilvikinu var manni rænt í Borgartúni og honum hótað með eggvopni . Í hinu tilvikinu var manni rænt og farið með hann í Heiðmörk þar sem hann var beittur ofbeldi . Samkvæmt dagbók lögreglu tilkynnti maður um frelsissviptingu / rán klukkan 17 í gær en maðurinn var að keyra Borgartúnið er tvær manneskjur settust inn í bíl hans , kona í framsæti og karl í aftursæti . Maðurinn í aftursætinu mun hafa tekið upp eggvopn og hótað manninum . Konan fór síðan úr bifreiðinni og ökumanninum sagt að aka á eftir bifreið konunnar í hverfi 113 þar sem ætlunin var að reyna að ná peningum mannsins sem varð fyrir árásinni úr hraðbanka . Síðan var honum sagt að aka að heimili sínu þar sem ofbeldismaðurinn fylgdi honum inn og stal lyfjum og fleiri hlutum . Er þeir voru á leið út úr íbúðinni náði maðurinn að loka útihurðinni á ofbeldismanninn og hringja í lögreglu . Málið er í rannsókn . Lögreglu barst tilkynning um líkamsárás í Heiðmörk við Elliðavatn á sjötta tímanum í gær . Ungur maður sagði lögreglu að menn hefðu flutt sig þangað þar sem hann var barinn með kylfu og notuðu mennirnir úðavopn á hann . Hann var síðan látinn vaða út í vatnið og var orðinn kaldur þegar viðbragðsaðilar komu á vettvang . Maðurinn var fluttur með sjúkrabifreið á bráðadeild til aðhlynningar . Málið er í rannsókn , að því er segir í dagbók lögreglunnar .